 Òtù Good Governors Ambassadors of Nigeria GOGAN emeela oke oriri na ọñụñụ dara ụda maka nturu ugo onyeisi ala Nigeria bụ Muhammadụ Buharị na nhọpụta izugbe ahụ e mere nabali iri abụọ na atọ nke ọnwa Febrụwarị nso nso a.  Nokwu ya na mmemme ahụ, onye chikọbara ya oriri na ọñụñụ ma bụrụkwa onyeisi otu GOGAN, bụ maazị Johnobosco Ọnụnkwọ kọwara ya bụ nturu ugo Buharị dịka nturu ugo nke ụmụafọ ala Nigeria niile nizùgbe, ma kwuo na nke ahụ bụ nnọọ ntọpụ nagbụ nye ụmụafọ Nigeria nke ugboro abụọ. O mere ka a mara na ọ bụ Chineke nna jiri aka ya wee guzobe Buharị noche site ninye ya mmeri nke ugboro abụọ ahụ, iji wee chịkwuo ala Nigeria afọ anọ ọzọ, ma sị na nke ahụ kwesiri ịbụ obi añụrị na ihe oke oriri na ọñụñụ nyere onye ọbụla bụ ezi nwaafọ ala Nigeria.Maazị Ọnụnkwọ gara nihu kpọpụtasịa ụfọdụ nime ihe dị iche iche onyeisi ala Buharị meputagoro kemgbe afọ ole na ole ọ nọgoro nọkwa, nke gụnyere itute na inwògharị ọnọdụ akụnụba ala Nigeria, ibu agha megide mpụ, arụrụ ala na ịmazụ ego ọhanaeze, idozigharịsị okporo ụzọ dị iche iche, imemìla mkpamkpa ndị Boko Haram, igbochì nsogbu na-adapụta netiti ndị ọrụ ugbo na ndị Fụlani na-achị ehi, iweputa atụmatụ itinye ego Nigeria notu akpa ego bụ Treasury Single Account TSA, atụmatụ ịzụ ụmụakwụkwọ nri, tinyere ọtụtụ ihe ndị ọzọ, ma kwuo na ihe ndị a niile so nihe gbaara ya akaebe noge ọ na-achụ nta nkwàdo, nke mezịrị ụmụ Nigeria jiri tụnyere ya nkwádo nụzọ dara ụda.Ọ chetaara ụmụafọ Igbo ịhụya Buharị nwere nebe ha nọ, gosipụta ezi olile anya o nwere na ọ ga-enyefe ha ọkwa naka nahọ 2023, ma kpọkuo ha ka onye ọbụla gaa nihu ịkwàdò ọchịchị ya, ọbụnadị ka ọ rịọrọ ka onye ọbụla pụta nìgwè ma tụnyere ndị niile dị iche iche ji aha otu ndọrọ ndọrọ All Progressive Congress azọ ọkwa dị iche iche na nhọpụta ahụ a ga-eme ụbọchị Satọdee.Nokwu nke ha notu notu, ode akwụkwọ otu ndọrọ APC na steeti Anambra, bụ maazị Chuks Agụfụgo; onyeisi ndị ntorobịa otu ndọrọ ndọrọ ahụ na steeti ahụ, bụ maazị Augustine Mụọmaife, na otu onye ọzọ selitere isi notu ndọrọ ndọrọ ahụ ma bụrụkwa kọmishọna na-ahụ maka mgbasa ozi na steeti ahụ, bụ maazị Jerry Amilo kọwara mmemme ahụ dịka ihe iji sị ndị mmadụ daalụ maka ịtụrụ onyeisi ala Buharị akwụkwọ, ma rịọkwa ha ka ha gaa nihu ịkwàdo ya na otu ndọrọ ndọrọ APC.Ha kọwara Buharị dịka nwoke maara nke ekwe na-akụ nihe gbasaara ọchịchị obodo, kwuo na o wulitela ọnọdụ mmepe ala anyị nụzọ pụtara ihè, kwàlite ọnọdụ akụnụba ala anyị, ma mepùtekwa ọtụtụ ihe ndị ọzọ a na-ahụ anya na mpaghara ebe dị iche iche nala Nigeria, nke ndị Igbo ritere ọtụtụ uru na ya nụzọ dị iche iche. Ha rịọkwara ka ụmụafọ ala Nigeria gaa nihu ịkwàdò otu ndọrọ ndọrọ ahụ iji hụ na ọrụ ọma ahụ gàrà nihu, ma mekwa ka nkwà ahụ e kwèrè inyefè ndị Igbo ọkwa ọchịchị ala anyị nahọ 2023 pụtara ìhè. 